LIETUVOS RESPUBLIKOS ŠVIETIMO IR MOKSLO MINISTRAS

ĮSAKYMAS

DĖL ŠVIETIMO IR MOKSLO MINISTRO 2004 m. LAPKRIČIO 3 d. ĮSAKYMO Nr. ISAK-1717 „DĖL KVALIFIKACINIŲ REIKALAVIMŲ SAVIVALDYBIŲ ADMINISTRACIJŲ ŠVIETIMO PADALINIŲ VADOVAMS IR SPECIALISTAMS APRAŠO PATVIRTINIMO“ PAKEITIMO

2016 m. rugsėjo 22 d. Nr. V-809

Vilnius

P a k e i č i u Kvalifikacinių reikalavimų savivaldybių administracijų švietimo padalinių vadovams ir specialistams aprašą, patvirtintą Lietuvos Respublikos švietimo ir mokslo ministro 2004 m. lapkričio 3 d. įsakymu Nr. ISAK-1717 „Dėl Kvalifikacinių reikalavimų savivaldybių administracijų švietimo padalinių vadovams ir specialistams aprašo patvirtinimo“:

1. Pakeičiu 1 punktą ir jį išdėstau taip:

„1. Kvalifikacinių reikalavimų savivaldybių administracijų švietimo padalinių vadovams ir specialistams aprašas (toliau – aprašas) nustato specialiuosius kvalifikacinius reikalavimus valstybės tarnautojams – savivaldybių administracijų švietimo padalinių vadovams ir švietimo specialistams (toliau – švietimo padalinių vadovai ir specialistai). Specialieji kvalifikaciniai reikalavimai įrašomi į švietimo padalinių vadovų ir specialistų pareigybių aprašymus. Savivaldybių švietimo padalinių vadovų ir specialistų funkcijas reglamentuoja Savivaldybių administracijų švietimo padalinių bendrieji nuostatai, patvirtinti Lietuvos Respublikos Vyriausybės 2004 m. vasario 5 d. nutarimu Nr. 128 „Dėl Savivaldybių administracijų švietimo padalinių bendrųjų nuostatų patvirtinimo“ (toliau – nuostatai). Specialistams, kurie atlieka nuostatų 7.4, 7.5, 7.10, 7.16.8–7.16.10, 7.16.12–7.16.16, 7.17 papunkčiuose nustatytas funkcijas, aprašo 4.1 papunkčio reikalavimai gali būti netaikomi.“.

2. Pakeičiu 2 punktą ir jį išdėstau taip:

„ 2. Bendruosius reikalavimus švietimo padalinių vadovams ir specialistams nustato Lietuvos Respublikos valstybės tarnybos įstatymo 9 straipsnis.“.

3. Pakeičiu 3 punktą ir jį išdėstau taip:

„3. Apraše vartojamos sąvokos suprantamos taip, kaip jos apibrėžtos Lietuvos Respublikos švietimo įstatyme.“.

4. Pakeičiu 4.1 papunktį ir jį išdėstau taip:

„4.1. turėti pedagogo kvalifikaciją, ne mažesnį kaip 3 metų pedagoginio darbo stažą;“.

5. Pakeičiu 4.4 papunktį ir jį išdėstau taip:

„4.4. mokėti rengti dokumentus pagal Dokumentų rengimo taisykles, patvirtintas Lietuvos Respublikos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“, ir Dokumentų tvarkymo ir apskaitos taisykles, patvirtintas Lietuvos Respublikos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo;“.

6. Pakeičiu 4.5 papunktį ir jį išdėstau taip:

„4.5. gerai mokėti lietuvių kalbą, jos mokėjimo lygis turi atitikti Valstybinės kalbos mokėjimo kategorijų, patvirtintų Lietuvos Respublikos Vyriausybės 2003 m. gruodžio 24 d. nutarimu Nr. 1688 „Dėl valstybinės kalbos mokėjimo kategorijų patvirtinimo ir įgyvendinimo“, reikalavimus;“.

7. Pakeičiu 5.1 papunktį ir jį išdėstau taip:

„5.1. turėti ne mažesnę kaip 3 metų švietimo organizavimo ir (ar) priežiūros patirtį, įgytą viešojo administravimo institucijoje, arba 3 metų vadovaujamo darbo patirtį pareigybėje, kurią einant atliekamas darbas yra laikomas pedagoginiu;“.

8. Pripažįstu netekusiu galios 6.1 papunktį.

Švietimo ir mokslo ministrė	Audronė Pitrėnienė